****

**Dinas a Sir Abertawe**

## **Cofnodion y Fforwm Mynediad Lleol Abertawe**

##### Ystafell Bwyllgor 5, Neuadd y Ddinas

Dydd Mercher 15 Ionawr 2025

**Yn bresennol:** Y Cynghorydd PR Hood-Williams (Cadeirydd) fu'n llywyddu

**Aelodau'r Fforwm a oedd yn bresennol:**

N Barry C Scott B Stein G Ferguson P Lanfear

B Parry R Beale A Morgan C Jones R Church

**Arsylwyr:**

H Grey (CNC), D Judd, B Houghton, R Williams, J Pitman, N Robins

**Swyddogion**

C Dale Swyddog Map Diffiniol (Ysgrifennydd)

H Chappell Swyddog Cofrestru Tiroedd Comin (cofnodion)

K Thomas Swyddog Mynediad i Gefn Gwlad

1. **Ymddiheuriadau am absenoldeb:**

A Stevens A Probert J Nellist B Rowlands A Evans

1. **Datganiadau o Fuddiannau**

Yn unol â'r Côd Ymddygiad a fabwysiadwyd gan Ddinas a Sir Abertawe, ni ddatganwyd unrhyw fuddiannau.

1. **Cymeradwyo** **a llofnodi cofnodion y cyfarfod(ydd) blaenorol fel cofnod cywir.**

Soniodd G Ferguson nad oedd y cyfarfod arfaethedig gyda'r Ymddiriedolaeth Genedlaethol wedi cael ei gynnal eto ac mae wedi'i gynnwys yn y cyfarfod. **I'w tynnu o'r cofnodion.**

**Penderfynwyd** cymeradwyo a llofnodi cofnodion Cyfarfod Fforwm Mynediad Lleol Abertawe a gynhaliwyd ar 2 Hydref 2024 fel cofnod cywir.

1. **Materion yn codi**

**Mynydd Cilfái**

Yn ystod y cyfarfod diwethaf penderfynwyd ail-gyflwyno'r mater i'r Cynllunwyr ac mae'r Cynghorydd Hood-Williams a C Dale wedi siarad â nhw. Mae sylwadau'r Fforwm Mynediad Lleol eisoes wedi'u cynnwys yn yr adroddiad. Trafodwyd mater mynediad i'r anabl, ac roedd y Cynllunwyr yn teimlo bod mynediad i'r anabl wedi cael ei ystyried yn drylwyr ac roedd un o gyfarwyddwyr Skyline yn defnyddio cadair olwyn. Codwyd effaith y sŵn cynyddol ar bobl niwroamrywiol yn wrthwynebiad ysgrifenedig y Fforwm Mynediad Lleol. Roedd y gwrthwynebiad hefyd yn nodi y bydd y gondola arfaethedig yn annog mwy o bobl i fwynhau Mynydd Cilfái, yn enwedig y rheini sydd â phroblemau symudedd.

Dywedodd B Houghton fod mynediad i'r anabl yn broblem ehangach na mynediad corfforol yn unig ac mae'n pryderu bod y dogfennau newydd a ryddhawyd ar 3 Rhagfyr 2024 (gan y Datblygwr), yn dangos llwybr gwahanol ar gyfer y llwybr ceffylau a newidiadau eraill. Nid yw'n teimlo bod ei ymatebion o ran sain yn cael eu hystyried gan fod y Cynllunwyr wedi cynghori arno i beidio ag ysgrifennu ato am y mater hwn eto. Dywedodd C Dale fod y sain sy'n gysylltiedig â'r siglen wedi'i chodi fel gwrthwynebiad gan Iechyd yr Amgylchedd oherwydd yr effaith y bydd yn ei gael ar y preswylwyr.

Gofynnodd C Scott a fydd y newidiadau i'r cynlluniau'n effeithio ar yr ymateb sydd eisoes wedi'i gyflwyno.

Dywedodd C Dale mai cynnig yn unig yw'r llwybr ceffylau. Fel y soniwyd yn y cyfarfod diwethaf, arolygodd lawer o'r llwybrau ar y mynydd fis Medi diwethaf. Nid oedd rhai rhannau o'r llwybr ceffylau arfaethedig wedi cael eu harolygu'n wreiddiol gan nad oeddent yn addas ac roedd yn teimlo y byddai'n well tynnu'r llwybr ceffyl oddi ar y trac er budd marchogion. Cynigiodd B Stein asesu'r llwybrau arfaethedig a dywedodd fod nifer o farchogion yn defnyddio'r ardal ar hyn o bryd. Mae'r cysylltiadau coll yn y llwybr ceffylau'n gamgymeriad ar fap y Datblygwyr yn nodi lle mae'r llwybrau ceffylau arfaethedig yn dilyn y llwybr troed cyhoeddus presennol. Mae hwn yn gynnig i gael llwybr ceffylau o un ochr o'r mynydd i'r llall. Ni fyddai'n amharu ar unrhyw hawliadau ar gyfer llwybrau ceffylau yn y dyfodol ond byddai angen darparu tystiolaeth.

Dywedodd B Houghton fod y map (Datblygwyr) yn anghywir ac os yw hyn yn mynd i'r cyhoedd i'w ystyried yna dylai'r map fod yn gywir a ni ddylai bod yn gamarweiniol mewn unrhyw ffordd. Dywedodd C Dale fod anghywirdebau ar y map wedi'u codi gyda'r Cynllunwyr.

Cyfeiriodd C Jones at y pwynt am anabledd a dywedodd fod anabledd yn sbectrwm eang iawn o anableddau sy'n cynnwys pob math o berson anabl gan gynnwys gwahanol broblemau o ran symudedd a phroblemau eraill megis pobl ag awtistiaeth etc. a gofynnodd am weithgor mynediad i'r anabl.

Gofynnodd B Houghton a J Pitman a allent fod yn rhan o'r grŵp mynediad i'r anabl.

R Williams - nid oedd unrhyw beth wedi'i gynnwys am ffyrdd cerbydau felly os yw'r llwybr wedi'i ddynodi'n llwybr ceffylau bydd yn eithrio cerbydau. Dywedodd C Dale na fydd unrhyw rwystrau corfforol i gerbydau a gall trosglwyddo'r mater at y cynllunwyr. Soniodd C Jones fod cadeiriau olwyn ar gael mewn meintiau mwy ac mae angen gwneud addasiadau ar gyfer hynny.

Awgrymodd R Williams ddefnyddio'r rhwystrau tân yn y goedwigaeth ar gyfer cerbydau a dynnir gan geffylau. Dywedodd B Parry fod angen i'r termau 'dan garnau' a 'dan olwynion' fod yn wahanol.

**Llwybr Ceffylau 40 yn Kennexstone**

Cyfarfu B Stein â C Dale a K Thomas yn y llwybr ceffylau yn ddiweddar ac ystyriwyd bod y cyfarfod yn gynhyrchiol a dywedodd K Thomas y byddai'r mater hwn yn cael ei ystyried yn y gwanwyn. Mae angen iddo fynd at y ddau dirfeddiannwr a bydd yn ceisio dileu'r rhwystrau a gwneud llawer o'r gwaith arall y mae angen ei wneud adeg hynny. Cynigiodd B Stein wirfoddolwyr ar gyfer y gwaith ac efallai y bydd rhywfaint o gyllid ar gael a fyddai'n ddefnyddiol i'r Tîm. Bydd K Thomas yn rhoi'r diweddaraf i B Stein.

1. **Cais am aelodaeth gan David Judd**

Cafodd penodiad David Judd ei gadarnhau gan y grŵp.

1. **Rôl y Fforwm Mynediad Lleol**

Roedd C Jones am gael eglurhad ynghylch drafft yr amodau a thelerau. Dywedodd H Grey fod y telerau a'r canllawiau yn hanesyddol ac wedi bod ar waith ers blynyddoedd lawer. Tynnodd C Scott sylw at bwrpas y Grŵp.

Cadarnhaodd A Morgan fod angen edrych ar Abertawe yn ei chyfanrwydd yn y Grŵp hwn yn ogystal â Phenrhyn Gŵyr ac ardaloedd cysylltiedig. Mae problemau mewn ardaloedd eraill y mae angen eu hystyried hefyd yng ngogledd Abertawe ac ardaloedd eraill. Dywedodd y Cadeirydd fod llawer o waith wedi'i wneud ym Mawr.

Gofynnodd H Grey a yw aelodaeth y Grŵp yn adlewyrchu Abertawe yn ei chyfanrwydd ac a oes angen cynnwys rhagor o ardaloedd eraill y tu allan i benrhyn Gŵyr. Gofynnodd H Grey am nifer yr aelodau. Cadarnhaodd C Dale fod un ar bymtheg o aelodau a'r uchafswm yw ugain.

Gofynnodd D Judd am bwerau'r Fforwm Mynediad Lleol. Cadarnhaodd y Cadeirydd ein bod yn grŵp cynghori ac y gallwn fynnu barn y grŵp ond mae goblygiadau sy'n ymwneud â chyllidebau etc. ac Awdurdodau statudol eraill. Mae A Stephens yn aelod o'r Grŵp ond nid yw wedi gallu dod i gyfarfodydd oherwydd ymrwymiadau blaenorol, ond bydd yn gallu bod yn bresennol yn y cyfarfod nesaf lle bydd gan y Grŵp y cyfle i siarad ag ef am gyllidebau a materion eraill.

Soniodd B Stein am gyllid ar gyfer Mynediad i Gefn Gwlad a Theithio Llesol. Dywedodd C Dale fod Llywodraeth Cymru'n darparu cyllid ar gyfer Teithio Llesol a llwybrau newydd ond nid oes cyllideb ar gyfer gwaith cynnal a chadw. Mae'r Cadeirydd wedi codi hyn gydag Aelodau'r Senedd yn y gorffennol ond mae'r broblem o ran cyllidebau'n parhau i fod yn un wael iawn. Soniodd A Morgan hefyd am y manteision iechyd a'r pwysau ar y GIG a chytunodd y Cadeirydd.

Trafododd G Ferguson bwynt 21 o'r termau sy'n nodi y bydd pob cyfarfod yn cael ei gynnal yn gyhoeddus a dywedodd C Dale fod yr agenda a'r cofnodion yn cael eu hysbysebu ar y wefan. Mae'r cyfarfod yn agored i'r cyhoedd.

Gofynnodd C Jones a oedd modd cynnal y cyfarfod drwg Microsoft Teams yn ogystal â chyfarfod wyneb yn wyneb ond gan nad yw'r Grŵp yn bwyllgor swyddogol y Cyngor nid yw'r gefnogaeth dechnegol ar gael. Dywedodd y Cadeirydd fod y Grŵp wedi'i awdurdodi gan CNC a'i fod yn grŵp annibynnol.

Gofynnodd A Morgan a allai CNC ddarparu cyfarfod hybrid ond cadarnhaodd H Grey fod yr Awdurdod Lleol yn gyfrifol am drefnu'r cyfarfod ac nad yw'r cymorth technegol ar gael. Awgrymodd H Grey gysylltu â'r Grŵp Cenedlaethol i weld a oes modd datrys hyn.

Tynnodd B Houghton sylw'r Grŵp at bwynt 3 sy'n ymwneud â llygredd aer i'w gynnwys yn y termau. Siaradodd C Dale â chyswllt yn CNC a oedd yn ail-ysgrifennu'r arweiniad er eglurhad.

1. **Y diweddaraf am y Cynllun Mynediad i Gefn Gwlad**

Mae C Dale wedi derbyn nodyn gan Paul Meller sy'n ymdrin â Mynediad i Gefn Gwlad a ddywedodd fod y cynllun wedi'i ohirio am ddau reswm, y cyntaf oedd penderfyniad y Pwyllgor ynghylch Mynydd Cilfái a datblygiad Skyline. Yr eitem arall yw Cwm Iorwg a phroblemau sy'n ymwneud â mynediad. Mae C Dale yn ceisio trefnu cyfarfod ym mis Chwefror gyda CNC ynghylch adfer llwybr yr arfordir. Holodd B Houghton ynghylch y Cynllun a ddiwygiwyd saith mlynedd yn hwyr a holodd B Stein pam yr oedd y Cynllun yn hwyr ac mae'n ymddangos bod penderfyniadau'n cael eu gwneud sy'n effeithio ar y Cynllun iddo ddod i rym. Gofynnodd y Cadeirydd i C Dale wneud gwaith dilynol.

1. **Tir Comin/Mynediad yn Chestnut Av., West Cross**Ychwanegodd R Beale y mater hwn at yr agenda ar gyfer diweddariad. Mae apêl wedi'i gwneud ac nad oes penderfyniad wedi'i wneud gan Benderfyniadau Cynllunio ac Amgylchedd Cymru hyd yn hyn.

Dywedodd P Lanfear fod tai yn Westlands Avenue lle'r oedd trigolion wedi ymestyn eu gerddi ac mae'r rhain yn tresmasu ar y tir comin. Dywedodd y Cadeirydd nad oes gan y grŵp Fforwm Mynediad Lleol unrhyw asedau i weithredu. Gofynnodd B Parry a oedd y tir yn cael ei ddwyn. Cododd C Scott y gallai hyn gosod cynsail lle gallai pawb arall dresmasu ar y tir comin.

Awgrymodd A Morgan fynd i'r Grŵp Mynediad Cenedlaethol er mwyn i Lywodraeth Cymru fynd i'r afael â hyn.

Dywedodd P Lanfear wrth y grŵp fod Cominwyr Gŵyr wedi ysgrifennu at yr holl breswylwyr yn Westlands Avenue yn 2022 i gynghori eu bod wedi tresmasu'n anghyfreithlon ar y tir comin a gofynnwyd iddynt gael gwared ar yr uned gaeedig.

Awgrymodd C Jones gyflwyno hyn fel datganiad i'r wasg. Dywedodd y Cadeirydd y byddai hyn yn cael ei drosglwyddo i'r Grŵp Cenedlaethol a byddai H Grey yn ei godi hefyd.

1. **Twyni/cwm/clogwyni Pennard**

Dywedodd C Jones fod problemau gyda'r llwybrau arfordirol o ran erydiad o Gastell Pennard i Siop Goffi Three Cliffs ac mae wedi gweld pobl yn cael trafferth ar y llwybrau hyn. Mae hi wedi ceisio dod o hyd i'r tirfeddiannwr ond nid yw wedi bod yn llwyddiannus. Mae'r llwybr yn dechrau mynd yn beryglus iawn.

Cafodd C Scott gyfarfod gyda'r Ymddiriedolaeth Genedlaethol a byddai'n ddelfrydol cael pob parti at ei gilydd i edrych ar yr ardal hon. Nid yw'r Ymddiriedaeth Genedlaethol yn berchen ar y rhan fwyaf o'r ardal hon. Cadarnhaodd P Lanfear fod yr ardal hon yn eiddo i Pennard Burrows Limited (Y Clwb Golf) ac mae wedi cyfarfod â C Dale ac M Scott a wnaed gwaith yn flaenorol ond dechreuodd y gwaith cynnal a chadw fod yn broblemus felly cafwyd gwared ar y gwaith. Y broblem yw bod gormod o bobl yn defnyddio'r llwybr ac nid yw'r ardal yn gallu ymdopi â hyn ac mae problemau gyda'r gyllideb ar gyfer gwaith cynnal a chadw. Mae'r erydiad yn cael ei ystyried yn newid naturiol yn ôl CNC. Mae'r Ymddiriedolaeth Genedlaethol yn edrych ar rai ardaloedd sydd â thaflenni plastig sy'n caniatáu i'r glaswellt dyfu drwyddo ac sy'n gwneud y llwybr yn fwy sefydlog. Dywedodd C Jones nad oedd hi'n gwybod am y gwaith ond dywedodd P Lanfear fod yr wybodaeth wedi ei throsglwyddo i ragflaenydd C Jones yng Nghyngor Cymuned Pennard.

1. **Beicio yn Parkmill**

Esboniodd D Judd fod arwydd wedi cael ei osod gyda logo Cyngor Abertawe sy'n nodi ni chaniateir beicio. Ysgrifennodd D Judd at CNC (Rees Jones) a dywedwyd wrtho fod mater diogelwch felly roedd angen gosod arwydd at ddibenion cyfreithiol ac roedd ganddynt hawl i wneud hynny. Gofynnodd D Judd pwy oedd wedi cytuno i hyn a pha fesurau oedd wedi'u rhoi ar waith i ddatrys y pryderon o ran diogelwch. Awgrymodd B Stein ei bod yn cael ei ddynodi'n 'lôn dawel' fel y'i defnyddir mewn ardaloedd eraill. Nid yw H Grey wedi clywed am y mater tan heddiw ond mae wedi siarad â chydweithwyr a dywedwyd wrtho fod goblygiadau cyfreithiol. Bydd y mater hwn yn cael ei godi unwaith eto ar ran y Fforwm Mynediad Lleol. Cwestiynodd A Morgan beth oedd lôn dawel a darparodd C Scott ddiffiniad.

1. **UFA**

Dywedodd C Scott fod y Llwybr Teithio Llesol rhwng Fairwood a Mayals yn cael ei ystyried ar hyn o bryd ac mae'r Adran Gynllunio'n gwahodd gwrthwynebiadau. Cyflwynodd P Lanfear gefndir y cais.

Dywedodd B Parry fod gan Deithio Llesol gyllid i ychwanegu trydydd Llwybr Teithio Llesol trwy Glun a byddai'n gwrthwynebu cynnig hwn. Ni chafwyd ymgynghoriad unwaith eto. Mae B Parry wedi cysylltu â'r Adran Priffyrdd ac Aelodau Ward Lleol. Gofynnodd A Morgan a fyddai modd hysbysu'r Adran Priffyrdd bod yn rhaid ymgynghori â Grŵp y Fforwm Mynediad Lleol

Dywedodd N Judd, os nad ydynt yn gwneud cais o fewn amser penodol, yna efallai y byddant yn colli'r arian.

Cododd N Barry fater sgrialwyr ar Gefn Bryn a'r sŵn, y difrod etc. a'r ymddygiad gwrthgymdeithasol. Mae materion yn cael eu hadrodd i'r heddlu ac mae ymwybyddiaeth wedi bod yn y wasg.

Soniodd P Lanfear fod Cefn Bryn yn SoDdGA ac efallai y bydd CNC yn gwneud eu rhan. Dywedodd y Cadeirydd ei fod yn ymwybodol o'r broblem ac mae cyllidebau'n parhau i fod yn broblem.

Dywedodd B Stein y bu rhywfaint o lwyddiant o ran materion gorfodi pan adroddir am y problemau i'r Heddlu.

Gofynnodd B Houghton a ellid cynnwys y materion hyn sy'n ymwneud â'r gyllideb yn y grwpiau cysylltiedig gyda C Jones i roi rhywfaint o bwysau arno i ofyn am gyllid ychwanegol.

Dywedwyd wrth G Ferguson i nodi a dyddio amseroedd digwyddiadau ac adrodd amdanynt i'r Heddlu.

**Penderfynwyd: -**

Cynhelir y cyfarfod nesaf NOS IAU 10 Ebrill 7.00pm yn Neuadd y Dref.

Daeth y cyfarfod i ben am 9.30pm